Selvom man er pensionist og sidder i kørestol kan man sagtens danse og synge. Det beviste de 300 gæster til dagens Musikfestival på Vendelbocentret i Sindal. Her underholdte den folkekære musiker Richard Ragnvald med sine klassikere, og det fik det ældre publikum op at stå. - Selvom man sidder i kørestol eller er gangbesværet lever de ældre fuldstændig op, når de hører de gamle klassikere. Så det er helt fantastisk at spille her, siger den eftertragtede Richard Ragnvald kort efter koncerten. Udover Richard Ragnvald kommer også Flyvestation Aalborg Brass Band og Kandis-Johnny med sin far Bjørn fra Bjørn & Okay. I alt optræder 12 bands og solister med deres dansk top hits på de tre dage. - Vi går efter de store navne, der passer til de ældres musiksmag, siger arrangør og leder af Vendelbocentrets Venner, Willy Schneider. Festivalen foregår i Sindal fra tirsdag til torsdag. Udover musikken kan man også købe el-scootere og deltage i en tombolakonkurrence. Desuden udstiller en lokal maler malerier overalt på plejecenteret.
Der er musikfestival for pensionister i Sindal i denne uge. Og det trækker folk fra hele Vendsyssel til.